Peurechuet e oa bet 26vet Nevezamzer Bourges dec’h. 50.000 bilhed zo bet gwerzhet ha 130.000 den a oa deuet war al lec’h e-kerzh ar sizhun. Mat-kenañ eo bilañs ar festival-se, festival koshañ Frañs. Plijet-kaer e oa bet ar weladennerien gant arzourien Breizh deuet da ezteuler o arz war al leurenn. Eus an dibab e oa bet sonadeg Brigitte Fontaine, ar ganerez eus Montroulez. An 1.200 den a oa deuet d’he selaou o doa stlapet o daouarn forzh pegement da heul div eurvezhiad kanaouennoù. Yann Tiersen en doa strobinellet 2.500 den. Berzh-kaer en doa graet sonadeg ar Brestad, eiltonet gant Têtes Raides, Ronan ar Barzh hag e uillean-pipe ha 35 soner klasel.